  Виталий Пронин   Артём Юрьевич Николаев.Кун Кенешысь депутатъёс солэсь кандидатуразэ эскеризы, 18-тӥ апреле сессие люкаськыса.Артём Николаевлэсь кандидатуразэ ӵектӥз Россиысь валтӥсь прокурор Юрий Чайка. Сое умоен лыдъяз элькун Тӧро Александр Бречалов. Но Конституцияя, валтӥсь прокурорез бырйыку, мылкыдзэ одно вераны кулэ на парламент.Депутатъёсты Артём Николаевен тодматӥз Россиысь прокурорлэн Приволжск федерал округъя воштӥсез Евгений Панчук. Ортчем сюресэныз тодматэмез бере ватсаз:- Артём Юрьевичез умой тодӥсько: котькыӵе ужез гижысь-пиньысь быдэсъя, ачиз азе чурытэсь куронъёс пуктыны быгатэ, туж визьмо, вазиськись. Со Россиысь Прокуратуралэн дано ужасез луэ, сӥлы каремын «За безупречную службу» пусэн.Марлы уката саклык висъялоз - та сярысь Артём Николаев вакчияк но ӝот-ӝот вераз. Шуиз: Прокуратура азьын сылӥсь валтӥсь ужпумъёс сярысь Россилэн Президентэз В. Путин пыр-поч вераз туэ феврале. Кылсярысь, юн чакласа возёно уждун тыронэн, ЖКХ-лы тыриськонъёсын герӟаськем ужпумъёсты.- Удмуртиын зол азинске промышленность, оборонкалы вузъёс поттон - тае ум вунэтэ, - ватсаз со. - Кредит сётъянэн вырись организациосты но ялан чакласа возёно луоз. Югдурез утёнъя ёзъёсын ӵош нюръяськом йыружъёсын, уката но - коррупциен. Ужме радъяны чакласько, Правительствоен но, Кун Кенешен но, югдурез утён, эскерон ёзъёсын но огкылысь кариськыса.Павел Чушъялов депутат дэмлаз: нимысьтыз саклык висъяно на калыклэн вазиськонъёсыныз ужанлы. А. Николаев таин соглаш кариськиз, одно, пе, радъялляно калыкен пумиськылон нуналъёс.Кандидатура понна куара сётон лушкем радъяськиз. Сессие вуылӥз 47 депутат, ваньзы ик ӵектонэз умоен лыдъязы.Вераны кулэ: 2008-тӥ арысен Удмуртиысь Прокуратураез валтӥз Сергей Панов. Со воштэмын кадръёсты котькуд 10 арлы выльдон планъя. С. Панов сессие ӧз вуылы. Но Кун Кенешлэн Тӧроез Алексей Прасолов со сярысь ӟеч кылъёс гинэ вераз. Оскисько, шуиз, А. Николаев но тыршоз элькунысьтымы улӥсьёслэсь улон-вылонзэс ӟечгес карон понна.Вакчияк: Артём Юрьевич Николаев вордскиз 1966-тӥ арын 4-тӥ августэ Казаньын.Йылпумъяз Казаньысь кун университетлэсь юридической факультетсэ.Прокуратуралэн ёзъёсаз 1990-тӥ арысен. Казаньысь Вахитовской ёросын прокуратураын следователь, валтӥсь следователь вал. Отӥяз - Казаньысь прокурорлэн воштӥсез, Зеленодольск городлэн прокурорез.2005-тӥ арын Татарстан Республикалэн прокурорез луиз.2017-тӥ арын - Волга котырысь улосъёсын инкуазез утёнъя прокурор.Элина КУМАЧЁВА  